
Călători pe apele istoriei - Ambarcaţiune 
miniaturală de lut, veche de 7000 de ani, descoperită 
la Tărtăria 
 
de Conf. Univ. dr.  George V Grigore 
 
 
Când auzim de Tărtăria (jud. Alba), gândul ne poartă către 
descoperirea în anul 1961 a celor trei tăblițe de lut controversate cu 
prima scriere pictografică din lume. În decursul timpului, situl 
arheologic de la Tărtăria a mai furnizat şi alte artefacte interesante, 
unele dintre ele aflate în colecţiile Muzeului Naţional al Unirii din 
Alba Iulia. Un astfel de exemplu este o ambarcaţiune miniaturală 
descoperită aici în anul 1989.  „La o primă vedere piesa pare destul 
de modestă, atât ca dimensiuni cât și ca material, este lucrată din lut 
ars. În realitate este o descoperire cu semnificații deosebite și care 
este încă necunoscută specialiștilor. Piesa nu a fost încă publicată, nu 
a intrat în circuitul științific. A fost descoperită într-un loc faimos, 
așezarea neolitică de la Tărtăria, cunoscută mai ales pentru celebrele 
tăblițe cu scriere pictografică descoperite de arheologul Nicolae 
Vlasa”, a declarat conf. univ. dr. Horea Ciugudean, cercetător la 
Muzeul Național al Unirii din Alba Iulia.Piesa aparţine unei categorii 
foarte rare de obiecte, respectiv reprezentărilor miniaturale de 
ambarcaţiuni preistorice. Asemenea piese constituie mărturii indirecte 
privind practicarea navigaţiei în urmă cu mai multe milenii şi oferă 
totodată informaţii referitoare la tipurile de ambarcaţiuni care erau 
folosite.   În general, specialiştii consideră că primele ambarcaţiuni au 
fost simple trunchiuri de copac, pe care omul preistoric le-a pus să 
plutească pentru a traversa cursurile de apă, ulterior acestea fiind 
scobite cu ajutorul unor unelte din piatră şi apoi metal, fiind realizate 
astfel aşa-numitele monoxile. Acestea ofereau posibilităţi sporite de 

transport şi puteau fi manevrate mai uşor cu ajutorul vâslelor. Cea mai 
veche monoxilă descoperită până în prezent provine din Asia, de pe 
teritoriul Coreei şi are peste 8000 de ani. În Europa exemplare 
conservate din lemn au fost descoperite pe teritoriul Germaniei şi 
Olandei, ele datând din perioada neolitică şi având peste 6000 de ani 
vechime. Recent au fost descoperite nu mai puţin de opt monoxile din 
epoca bronzului pe teritoriul Marii Britanii, la Peterborough, cea mai 
lungă dintre ele măsurând aproape 9 m. Exemplarele descoperite până 
în prezent pe teritoriul ţării noastre nu au fost din păcate datate prin 
metoda radiocarbon şi sunt considerate toate mai recente, din epoca 
medievală. Ambarcaţiuni miniaturale, realizate din lut, lemn sau 
metal, au fost descoperite începând din neolitic şi continuând apoi cu 
epoca bronzului pe un spaţiu vast, din Orientul Apropiat până în 
Europa apuseană. Ele reprezintă fie simple bărci, fie ambarcaţiuni mai 
complicate, inclusiv nave cu pânze, care navigau pe Marea Mediterană 
sau Marea Roşie. Binecunoscute sunt mai ales modelele de 
ambarcaţiuni din lemn descoperite în mormintele faraonilor sau 
înalţilor demnitari din Egiptul Antic. Merită însă amintită şi 
ambarcaţiunea miniaturală din argint descoperită în Orientul Apropiat, 
într-unul dintre mormintele regale de la Ur.Cele mai numeroase sunt 
însă modelele lucrate din lut, aşa cum este şi piesa descoperită la 
Tărtăria. Asemenea piese mai sunt cunoscute pe teritoriul României în 
aria culturilor Cucuteni sau Gumelniţa. Deşi se păstrează sub formă 
fragmentară, respectiv doar prova, este foarte probabil ca 
ambarcaţiunea miniaturală de la Tărtăria să reproducă o barcă de tip 
monoxilă cu fund plat. Asemenea monoxile au fost descoperite în 
lacul Bracciano din Italia, datând din mileniul VI î.Hr., precum şi pe 
teritoriul Germaniei, din mileniul V î.Hr.. Modelul de barcă de la 
Tărtăria dovedeşte practicarea navigaţiei pe cursul Mureşului, fie că 
aceasta se făcea pentru pescuit, fie pentru transportul mai uşor al 
anumitor mărfuri. Trebuie însă subliniat faptul că purtătorii civilizaţiei 
de tip Turdaş, cei care au inventat şi un sistem rudimentar de scriere, 
nu au cunoscut doar ambarcaţiunile simple de tip monoxilă. 

Descoperitorul celebrelor tăbliţe de la Tărtăria, arheologul Nicolae 
Vlassa, a publicat în 1970 un fragment de vas din lut descoperit într-o 
aşezare aparţinând aceleiaşi civilizaţii, cercetată în centrul Clujului. Pe 
fundul acestui vas este incizată silueta unei ambarcaţiuni cu pânze, 
distingându-se clar catargul, dubla velatură triunghiulară şi vâslele. 
Prin prisma cunoştinţelor actuale, se poate afirma că ambarcaţiunea 
miniaturală de la Tărtăria reprezintă cea mai veche descoperire de 
acest gen cunoscută până în prezent pe teritoriul ţării noastre, 
apartenenţa sa la cultura Turdaş asigurându-i datarea spre finalul 
mileniului VI î.Hr., respectiv circa 7000 de ani.  
Semnalate atât de timpuriu în istoria umanității, ambarcațiunile 
au fost cele care au „grăbit” umanitatea în drumul ei către civilizație și 
socializare. Purtate de ape, ele au condus oamenii către destinații 
îndepărtate, au răspândit cultura și au susținut comerțul de început.  
 
Surse: cunoastelumea.ro; ziare.com; adevarul.ro; 
theworldnews.net; wikipedia.org; alba24.ro; proalba.ro; urbeamea.ro  
 
4 
 
 
Fragment ambarcațiune miniaturală din lut de 7000 de ani vechime descoperită la 
Tărtăria. Piese se află în colecţia Muzeului Unirii din Alba Iulia 
 
 
Fragment ambarcațiune miniaturală din lut de 7000 de ani vechimedescoperită la 
Tărtăria.Piese se află în colecţia Muzeului Unirii din Alba Iulia 

Ambarcațiune miniaturală din lut. Reconstituire. 
 
Ambarcațiune tip monoxilă folosită în preistorie. Reconstituire. 
 
